
PUŽEVA ŽURBA 

Sjedi puž na rubu puta, 
briše znoj sa lica. 

»Od čega se ti sad znojiš?« 
— pita gusjenica. 

»Žurim, jer je drugog ljeta 
sajam na brežuljku, 
i skakavci će tad besplatno 

vozit na vrtuljku.« 

*" .* *- 

»Spor si!« — reče gusjenica. 
»Tjednima ćeš ići! 

Ja bih mogla šetajući 
za šest dana stići .* / 

»Istina je — puž će na to, 

stigneš za šest dana, 
ali gdje ćeš prezimiti 
kada nemaš stana.« 















TEŠKA OPERACIJA 

Blijed vuk dođe ježu Bodlji: 
»Bodljo, brate, daj pomozi! 

Od boli me osu pjena. 

Velik trn mi je u nozi. 

Vadi! Nije važna cijena.« 

Sitno zvone instrumenti. 

Vuk od boli zube steže. 

Za trenutak trn je vani 
i već Bodljo ranu veže. 

»Sve u redu« — jež će glasno. 
»Već sutra ćeš biti zdrav. 

Sto dinara za taj zahvat 
platio je jučer lav.« 

»Sto dinara?« — vuk zareži. 
(Povratila mu se boja.) 

»Ne plaćam, jer tko će reći 
da ta bodlja nije tvoja?« 





NOVOSTI U MOČVARI 


Jednog dana »Glas močvare«, 
u rubrici: »Zdravlje sviju«, 
uz podnaslov: »Liječnik piše«, 
donio je senzaciju: 

»Liječi brzo i bezbolno 
visok dak i kostobolju, 
otekline na nogama, 
spori hod i glavobolju. 

Povrh toga odstranjuje 
umor ruku, bol sa lica, 
i uspješno savjetuje 
slavni doktor: Pijavica.« 

Već kornjača^ pacijent prvi 
liječi noge. Čemu kriti? 

Kad nestanu otekline, 
sigurno će brža biti. 








VEĆE OČI OD ŽELUCA 


Gleda miš klip kukuruza, 
Reče: »Sad ću sjesti, 
i slatko te cijeloga, 
u miru pojesti.« 

Na te riječi iznenada 
pojavi se sova, 
pa probudi malog miša 
iz zanosnih snova. 

Uz ogroman trud i napor, 
i sa puno sreće, 
miš uspije stići kući, 
te u strahu reče: 

»Da sam ono sve pojeo, 
(još me jeza hvata) 
tko zna bih li sad mogao 
provuć se kroz vrata?« 














LUKAVOST I TAŠTINA 

Prošetao stari kokot 
ponosno po drumu, 
ugledao tustu glistu 
gdje gmiže u šumu. 

»Stani!« — vikne — »Kamo žuriš? 
Gledaj kakva sreća! 

Od svih glista što pojedoh 
baš ti si najveća.« 

Znade glista da joj noge 
glavu spasit neće. 

No lukavost još pomaže. 

Zato pijetlu reče: 

»Ne prilazi! Sunce ti je 
okupalo rep, 
te si mi iz te daljine 
kao paun lijep.« 

Pun taštine kokot stane, 
kukurikne, krilom lupi. 

Kroz to vrijeme spora glista 
nestane u prvoj rupi. 






RAZGOVOR NA PROPLANKU 


Krt je jutros iz podzemlja 
proturio glavu, 
preplašio jedno lane 
što je paslo travu. 

»Brsti!« — vikne — »Ne plaši se! 
Ja ne jedem srne, 
ni za tebe ne bih dao 
pola noći crne.« 

»Istina?« — zapita lane. 

»No, dok ovdje stojiš, 
reci da li ima netko 
koga se ti bojiš?« 

»Ima!« — krt će hitajući 
prema gustoj sjeni. 

»Sto su vuk i puška tebi, 
to je — sunce meni.« 






NEKORISNA MUKA 


I na šumu i na polje 
noć je. pala. Zar sve sniva? 
Pogledajmo malo bolje, 
što to gusta tama skriva? 

Iz vrta tik stare šume 
sočnu mrkvu zeko krade. 
Misli: »Kada nema Sarka, 
tad za gozbu ima nade.« 

No, bio je loše sreće! 

Ne Šarko, već bodlja žice 
natjera mu strah u kosti 
i stravu na znojno lice. 

Opet mir je. Lahor struji. 
Dodirnuta žica bruji: 

»Tko se sličnog posla prima, 
rijetko neku korist ima.« 




















IZGUBLJENA ZIMNICA 

Teško nosi vjeverica 
zimnicu u stan, 
grana puče, teret liji 
u noć — pretvori dan. 

»Oh, oprosti, draga tetko. 
Nisam dobro stala. 

Otkinula mi se grana, 
umalo sam pala.« 

»Eh, što nisi?« — misli lija, 
ali glasno reče: 

»Samo siđi! Skupit ćemo 
ove ponajveće.« 

»Radije ću druge naći. 

Tko da snagu štedi, 
kad mu život od zimnice 
ipak — više vrijedi.« 



►.trn 








NESRETAN LOV 


Sred široke baruštine 
čudan čamac plovi, 
na krmi mu žabac stoji, 
veslom — muhe lovi. 

»Pazi, što me ova ljuti!« 

— šapće žabac bijesno. 
»No kad je uhvatim, 
bit će joj pretijesno. 

Prvo ću je okupati, 

(žabac već plan kuje) 
očistiti, posoliti, 
i tek tada ću je. . .« 

Tko zna što je htio reći? 
Na sam rub je stao, 
snažno veslom zamahnuo 
i — u vodu pao. 











SAMOPOSLUŽIVANJE 

Sa ubrusom sjeo medo 
pod debelu granu, 
žlicom vadi med iz debla, 
ko u restoranu. 

Na prijeteći zvuk iz duplja 
što tišinu para, 
mumljajući srdit medo 
ljuto odgovara: 

»Alaj ste se uzbunile 
zbog pet žlica meda! 

Svaka od vas treba malo 
u grad da pogleda. 

Čitao sam u vijestima 
pouzdano znam, 
i u gradu ima dućan: 
»Posluži se sam!« 

